
CAMEREI DEPUTATILOR



Vă înaintăm, alăturat, Raportul asupra propunerii legislative privind modificarea şi completarea Legii nr.105/1996 privind evidenţa populaţiei, trimisă Comisiei noastre pentru dezbatere şi avizare în fond, cu adresa nr.216 din 27 mai 2002. 







PRESEDINTE,







IOAN OLTEAN

RAPORT  

asupra  propunerii legislative privind modificarea şi completarea Legii nr.105/1996 privind evidenţa populaţiei



1. Cu adresa nr.216 din 27 mai 2002, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu propunerea legislativă privind modificarea şi completarea Legii nr.105/1996 privind evidenţa populaţiei. 



La întocmirea raportului s-a avut în vedere:

· avizul Consiliul Legislativ nr.668 din 23.05.2002;

· avizul Comisiei pentru apărare, ordine publică şi siguranţă naţională nr.35/359 din 5 iunie 2002.



Propunerea legislativă a fost dezbătută şi avizată în fond, în procedură obişnuită, în şedinţa din 12 iunie 2002.



Prin iniţiativa legislativă sus-menţionată se propune introducerea şi al unui alt act de identitate a persoanelor, respectiv cartea de evidenţă, care în unele situaţii, ar înlocui cartea de identitate, urmând a fi atribuită persoanelor care nu au un domiciliu, cu referire specială, la o parte din populaţia de etnie romă. 



Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea propunerii legislative, pentru următoarele considerente:



- potrivit art.10 din Legea nr.105/1996 pentru stabilirea identităţii unei persoane se foloseşte conceptul de carte de identitate, document care se eliberează cetăţeanului român cu domiciliul în România, cu care se face dovada identităţii şi a cetăţeniei române.



Prin completarea propusă, cartea de evidenţă este definită la fel ca şi cartea de identitate, cu deosebirea că în primul caz se poate face dovada numai a identităţii şi a cetăţeniei, nu şi a domiciliului, întrucât cei cărora ar urma să li se elibereze acest documente nu au domiciliu. 



Este de menţionat că, potrivit art.11 din lege, cartea de identitate se eliberează de către formaţiunea de evidenţă a populaţiei pe baza documentelor cu care, potrivit legii, se face dovada numelui, stării civile, cetăţeniei române, a domiciliului, şi dacă este cazul, a situaţiei militare.



In situaţia în care persoana care solicită eliberarea cărţii de identitate nu posedă toate actele necesare, i se eliberează, potrivit art.17 din lege, o carte de identitate provizorie, a cărei valabilitate nu poate depăşi un an. Cu alte cuvinte, potrivit reglementărilor actuale, în cazul neprezentării unui document care să ateste domiciliul celui în cauză, se poate elibera o carte de identitate provizorie.



Prin urmare, situaţia unor persoane care, temporar, nu au un domiciliu stabil este rezolvată prin lege, nefiind necesară introducerea unui nou document de identitate a persoanei, respectiv cartea de evidenţă, aşa cum se propune.



- Potrivit art.57 din Legea nr.24/2000 privind normele de tehnică legislativă pentru elaborarea actelor normative, modificarea sau completarea unui act normativ este admisă numai dacă nu se efectuează concepţia generală ori caracterul unitar al acelui act, acestea trebuind să se integreze armonios în actul supus modificării şi completării. Sub acest aspect este de menţionat că propunerea legislativă introduce reglementări care afectează atât fondul legii cât şi caracterul său unitar, creând disfuncţionalităţi în raport cu concepţia generală a acestei legi, contrar prevederilor Legii nr.24/2000.



2. Propunerea legislativă face parte din categoria legilor organice potrivit art.5 alin.(1) din Constituţie. 



3. La lucrările Comisiei au fost prezenţi 24 deputaţi din totalul de 26 membrii ai Comisiei.



Raportul Comisiei a fost adoptat cu 24 voturi.



In urma dezbaterii, Comisia propune respingerea propunerii legislative.
PREŞEDINTE,








   
SECRETAR,

IOAN OLTEAN







Kovacs CSABA TIBERIU

Expert parlamentar:

Stelian Androne

